
A futárszolgálatok fenntarthatósága vállalati és fogyasztói szempontból

Kulcsszavak: fenntarthatóság; karbonsemlegesség; utolsó mérföldes szállítás; elektromos jármű
Vizsgálatom során kérdőíves felmérés segítségével vizsgáltam a címzettek véleményét a szállítási szokások kérdéskörében, továbbá Európa szerte meghatározó multinacionális vállalatoknál dolgozó futárokkal készítettem interjúkat annak érdekében, hogy megismerjem tapasztalatukat és véleményüket az elektromos furgonok használatával kapcsolatban. A dolgozat alapvető célja az alábbi hipotézisek vizsgálata volt:
H1: Szállítási szolgáltató választásakor a címzettek döntését nem befolyásolja, hogy a partner elektromos járművek használatával oldja meg a kézbesítést.
H2: Az címzettek nem hajlandóak zöld felárat fizetni azért, hogy a csomagot karbonsemlegesen kapják meg.
H3: Szállítási szolgáltató választásakor a címzettek döntését kizárólag az ár befolyásolja.
H4: A futárok számára nem teszi vonzóbbá az elektromos furgon a munkahelyet.
A címzettek és futárok válaszait IBM SPSS szoftver segítségével elemeztem. Leíró statisztikák mellett kereszttábla-elemzéseket, nemparaméteres Mann-Whitney próbát, nemparaméteres Kruskal-Wallis próbát alkalmaztam, egy esetben Dunn-Bonferroni post hoc próbával kiegészítve.
A címzettek fogyasztási szokásaival kapcsolatos kérdőíves kutatásaim eredményeit kiértékelve arra a megállapításokra jutottam, hogy az ügyfelek többségének kedvenc szállítási módja a csomagautomatában történő átvétel, melynek okai elsősorban a rugalmasság, majd a szolgáltatás ára. Amennyiben nem lenne különbség a szoltáltatások díjai között, a többség inkább a házhozszállítást választaná, ezért arra következtetek, hogy a költséghatékonyság fontosabb a címzettek számára. Az ügyfelek kb. 60%-ának nincsen ismerete arról, hogy az automatába milyen meghajtású autóval jut el az áru, feltételezésem szerint nem is érdeklődnek eziránt, mert a megkérdezettek 73%-a nem lenne hajlandó fizetni azért, hogy csökkentse a szállítás CO2 lábnyomát, és csupán 30% közülük, aki karbonsemleges módon jut el az áruért az automatához.
A futárokkal készített strukturált interjúból arra azt a következtetést állapítottam meg, hogy kevesebb, mint 20% ért egyet abban, hogy elektromos autók használatával egy munkahely vonzóbb lehet, és 61% aggódik a jármű hatótávolsága miatt, ezért komfortérzetüket feláldozzák a megtehető kilométerekért.



